Den grønne farve kommer nu tilbage på kortet over verdens lande, du kan rejse til. Fra lørdag kan du igen frit tage på ferie i hele Europa uden at skulle fremvise test før hjemrejse eller at skulle i isolation, når ferien er slut. Samtidig vil der kun være krav om test for ombordstigning fra røde lande. Det står klart, efter et bredt flertal i Folketinget torsdag aften blev enige om at øge genåbningen af Danmarks grænser. Aftalen er ventet, da den er en del af en tidligere indgået aftale. - Dermed leverer vi på løftet om, at danskerne skal kunne rejse på sommerferie i Europa. Mange har måtte aflyse ferieplaner i det forgangne år, og verdenskortet har været orange og rødt. Med sommerferien kommer den grønne farve nu tilbage i rejsevejledningerne, lyder det fra udenrigsminister Jeppe Kofod (S). Coronapasset fungerer som 'billet' Selv om du nu kan rejse frit, så skal du dog huske dit coronapas . Et coronapas dokumenterer, at du enten er vaccineret, er tidligere smittet eller er testet negativ inden for de seneste 72 timer. Ligeledes kan vi her i Danmark modtage turister hele sommeren, som slipper for isolation, hvis altså de kan fremvise et coronapas. Samtidig kan danske erhvervsrejsende, der kommer hjem fra et orange land, samt erhvervsrejsende fra orange lande, slippe for kravet om isolation. - Det har været et meget stort problem, at både turister og erhvervsrejsende har skullet i isolation, for det giver jo ikke mening at begynde din ferie eller erhvervsrejse med fire dage buret inde på dit værelse, lyder det fra international direktør i Dansk Industri, Thomas Bustrup.

Opsummering:
Fra lørdag lempes restriktionerne for rejser i Europa. Du skal blot huske dit coronapas.